منصور_اختر
ٹیسٹ کرکٹ کی کارکردگی
منصور اختر کو ویسٹ انڈیز کے خلاف 1980ء میں لاہور کے مقام پر ٹیسٹ کیپ سے نوازا گیا تھا منصور اختر اس پہلے موقع سے خاطر خواہ فائدہ نہیں اٹھا سکے۔ لاہور اور فیصل آباد کے دونوں اولین مقابلوں میں وہ کوئی بڑی اننگ نہ کھیل سکے۔ 1981ء میں انہیں آسٹریلیا کے خلاف بیرون دورے پر لے جایا گیا جہاں پرتھ میں 6 اور 36 رنز ان کے حصے میں آئے۔ 1982ء میں سری لنکا کے خلاف ہوم سیریز میں بھی 6 اور 23 کعی باریاں ان کی کارکردگی پر بدترین سوالات اٹھا رہی تھیں۔ اسی سیزن میں پاکستان نے انگلستان کا دورہ کیا۔ منصور اختر نے سائیڈ میچز میں تسلسل کے ساتھ رنز سکور کئے اور اسی بناء ر ان سے امید تھی کہ وہ ٹیسٹ میچوں میں بھی رنز بنائیں گے۔ برمنگھم کے ٹیسٹ میں انہوں نے 58 رنز کے ساتھ اپنی پہلی نصف سنچری بنائی جس میں پاکستان کو 113 رنز سے شکست کا سامنا کرنا پڑا۔ انگلستان نے دونوں اننگز میں 272 اور 291 رنا بنائے۔ پاکستان کی ٹیم 251 رنز بنا سکی۔ اس میں منصور اختر نے 28 رنز سکور کئے جو کہ اننگ کا سب سے زیادہ انفرادی سکور تھا۔ دوسری اننگ میں اکستان کو جیتنے کیلئے 313 رنز کا ہدف دیا گیا مگر ساری ٹیم 199 رنز پر ہی ڈھیر ہوگئی۔ کپتان عمران خان 65 کے ساتھ نمایاں سکورر رہے۔ منصور اختر بغیر کوئی رن بنائے ایان بوتھم کی گیند پر باب ٹیلر کو کیچ دے گئے۔ لارڈز کے اگلے ٹیسٹ میں اس نے واحد اننگ میں 57 رنز کی باری کھیل ڈالی۔ اس میچ میں پاکستان نے 10 وکٹوں سے کامیابی حاصل کرکے بدلہ اتار دیا۔ پاکستان نے پہلے کھیلتے ہوئے 428 رنز بنا کر اننگ ڈکلیئر کردی تھی۔ محسن حسن خان 200، ظہیر عباس 70 اور منصور اختر نے اپنی دوسری نصف سنچری 57 رنز بنائے۔ 143 گیندوں پر 173 منٹ میں 7 جچوکوں کی مدد سے یہ باری سامنے آئی تھی۔ انگلش ٹیم 227 رنز پر فالو آن ہوکر دوسری بار میں بھی 276 رنز بنا سکی اور پاکستان نے سیریز 1-1 سے ڈرا کردی۔ لیڈز کے آخری ٹیسٹ میں منصور اختر دوسری اننگ میں 39 رنز بنا سکے۔ پہلی اننگ میں وہ ایک صفر پر ہی کریز سے رخصت ہوگئے تھے۔ 1982ء کے سیزن میں آسٹریلیا کے دورہ پاکستان میں انہوں نے کراچی ٹیسٹ میں 32 اور 26 ناٹ آئوٹ رنز بنائے تاہم فیصل آباد کے دوسرے ٹیسٹ میں انہوں نے اپنی پہلی ٹیسٹ سنچری کا کھاتہ کھولا جو کہ ان کے ٹیسٹ کیریئر کی واحد سنچری تھی۔ یہ فیصل آباد ٹیسٹ تھا جس میں پاکستان نے 6 وکٹوں پر 501 رنز پر اننگ ڈکلیئر کردی جس میں ظہیر عباس اور منصور اختر 111، مدثر نذر 79، محسن خان 76 اور ہارون رشید 51 کی باریاں شامل تھیں۔ منصور اختر نے اپنی سنچری 191 گیندوں پر 289 منٹ میں 18 چوکوں کی مدد سے بنائی۔ آسٹریلیا کی ٹیم فالو آن پر مجبور ہوئی جب وہ 168 رنز پر ہی پویلین لوٹ گئی تھی۔ دوسری باری میں وہ اگرچہ 330 رنز تک پہنچ گئے تھے مگر ایک اننگ اور 3 رنز سے ان کی شکست نہ ٹل سکی۔ لاہور کے آخری ٹیسٹ اور بھارت کے خلاف ہوم سیریز کے 3 ٹیسٹ میچوں میں بھی ان سے رنز نہ بن سکے اور وہ مواقع ملنے پر ان سے فائدہ اٹھانا ہی بھول گئے۔ اس لئے انہیں اگلے 4 سال تک باہر بیٹھ کر انتظار کرنا پڑا۔ ایسا لگتا تھا کہ جیسے سلیکٹر ان کو بھول ہی گئے ہوں۔ 1987ء میں جب پاکستان کی ٹیم انگلستان کے دورے پر گئی تو انہیں ایک بار پھر ٹیم کے ہمراہ انگلستان کی سرزمین پر اتارنا نصیب ہوا۔ مانچسٹر کے پہلے ٹیسٹ میں 75 رنز کی باری کھیل کر امید پیدا ہوئی کہ اس بار وہ گزشتہ دورے کا داغ دھوئیں گے۔ انگلستان کے 447 رنز کے جواب میں پاکستان نے صرف 140 رنز ہی بنائے تھے کہ میچ کا وقت ختم ہوگیا۔ منصور اختر کے 75 رنز 182 گیندوں پر وجود میں آئے تھے۔ اس نے 29، 26، 17 اور 5 رنز ہی سکور کئے اس لحاظ سے ان کا کھیل انتہائی مایوس کن تھا جس کی وجہ سے ایک بار پھر انہیں ٹیم سے ڈراپ کردیا گیا اور پھر 3 سال کے بعد 1990ء میں ان کا ایک بار پھر قسمت کا ستارہ چمکا اور انہیں آسٹریلیا کے دورے میں ٹیم میں طلب کیا گیا مگر میلبورن کے واحد ٹیسٹ میں شرکت ان کا آخری ٹیسٹ ثابت ہوا جہاں انہوں نے 5 اور 14 رنز بنانے کے علاوہ 2 کیچز بھی لے کر اپنے ٹیسٹ کیریئر کا اختتام کیا۔